text: Patroklos
  
  publiceret: 2020-12-16 11:34:59+01:00
  Patroklos er i græsk mytologi søn af Menoitios, Achilleus' fostbroder og ven. Efter at være flygtet fra et drab hjemme blev Patroklos optaget i Peleus' hus, hvor han fik til opgave at ledsage Achilleus til Troja. En strid mellem Achilleus og Agamemnon om krigsbytte og ære fik Achilleus til at trække sig ud af kampen om Troja; iført Achilleus' rustning kom Patroklos de svækkede græske tropper til hjælp, men blev dræbt af Hektor. I sin sorg over tabet af sin nære ven gik Achilleus atter ind i kampen og dræbte Hektor.